A fordítás alapjául szolgáló kiadás:

Catharina Maura: The Temporary Wife

Első kiadás

Fordította

Megyeri Léna

Copyright © 2023 by Catharina Maura

Originally published in the United States by Sourcebooks, LLC.

Magyar kiadás © Libri Könyvkiadó, Budapest, 2025

Hungarian translation © Megyeri Léna, 2025

Minden jog fenntartva.

Felelős kiadó Gyuricza Eszter

Felelős szerkesztő Palkó Katalin

A szöveget gondozta Balázs Piroska

Műszaki szerkesztő Széplaki Gyöngyi

A borítót az eredeti felhasználásával készítette Váraljai Viktória

Tördelte Kaposvári Franciska

Az elektronikus verziót az eKönyv Magyarország Kft. készítette

www.ekonyv.hu

ISBN 978-963-604-510-4

Ezt a könyvet azoknak ajánlom, akik szeretnék elkerülni a rossz mintázatok csapdáját.

Sose félj letérni a számodra kijelölt útról.

LUCA

A szemben ülő férfi homlokán legördül egy izzadságcsepp, pedig hűvös van az irodámban. Véget vethetnék a szenvedésének, de inkább szúrós szemmel méregetem.

– Én… a tőke… Mi… mi igazán hálásak vagyunk, hogy továbbra is befektetsz a cégünkbe – nyögi ki.

Nagyon helyes. A családunk milliárdokat fektetett be különböző cégekbe világszerte, amiből jelentős összeg jutott az ő vállalatának is.

– Nem mondtam, hogy továbbiakban is befektetek a cégedbe. – A hangom szigorú; hiába próbálok belecsempészni némi kedvességet, nem sikerül.

A pasas dobol a lábával, én meg csak figyelem, amint az izzadságcsepp lecsorog az arcán. Szaporábban veszi a levegőt.

– Ta-talán nem vagy elégedett a teljesítményünkkel? A részvényeink értéke idén húsz százalékkal növekedett.

Ebben a pillanatban a szokott tökéletes időzítéssel belép személyi titkárnőm, Valentina. Már többször átnézettem az irodát, hogy nem helyezett-e el nálam lehallgatókészüléket. A biztonsági csapatom háromszor is ellenőrizte, hogy belehallgat-e a hívásaimba. Fogalmam sincs, hogyan csinálja, de mindig már azelőtt megjelenik, hogy hívnám.

Figyelem szenvtelen, gyönyörű arcát. Jégkirálynő – így hívják a háta mögött. Nem nehéz belátni, miért. Nyilvánvaló szépsége ellenére olyan hideg, mint a jég. Többször végignéztem, hogyan intézi egy-egy vállalat bukását az együttérzés legcsekélyebb jele nélkül. Pont olyan érzelemmentes, mint én, és ez nekem tökéletesen megfelel.

Valentina letesz egy mappát Jackson Smithson elé, aztán udvarias mosollyal megáll az asztalom mellett. Mindig utáltam ezt a mosolyt. Valójában nincs vele baj, még csak túlságosan hamisnak sem tűnik, mégis irritál.

Valentina a szemembe néz, majd letesz elém is egy példányt. A papírhalom tetejére ragasztott rózsaszín cetli láttán elvigyorodom. Csak ennyi áll rajta: K&F. Nincs bővebb magyarázat, de ennyiből is értek.

Ingerülten nézek rá. Tudja, hogy utálom a rózsaszínt. Az összes irodaszere rózsaszín. Nyilván így akar bosszút állni mindazért, amit az elmúlt években el kellett szenvednie mellettem.

Attól a pillanattól idegesített, hogy a nagyanyám nyolc évvel ezelőtt kijelölte személyi asszisztensemnek. Mindent megtettem, hogy megszabaduljak tőle, de ő mindig egy lépéssel előttem járt. Vég nélküli háborút folytatunk, de bármit csinálok, mindig én állok a vesztes oldalon.

Az irathalom felé biccentek.

– Lehet, hogy a részvényeitek értéke húsz százalékkal növekedett, de a cég profitja visszaesett idén. Megmagyaráznád?

Jackson mély lélegzetet vesz, amitől kitágul a mellkasa – mintha felkészítené magát a kitörni készülő szócsatára. Igazán aranyos.

– Ez azért van, mert idén leginkább a kutatás-fejlesztésbe fektettünk be. Olyan termékeket hozunk létre, amelyek forradalmasítják a pénzpiacot.

Rámosolygok.

– Az egész piacot? Valóban? – Tényleg nem tudott jobbal előállni? Legalább valami olyan befektetési formával hozakodott volna elő, ami nem a szakterületem.

Jackson hevesen bólogat, de megnyugtatónak szánt tekintete inkább kétségbeesettnek hat. Valentina bámulatos mogyoróbarna szemével rám néz, aztán újabb irritáló mosoly kíséretében letesz még egy papírt Jackson elé. Sosem értettem, hogyan lehet egy ilyen rideg nőnek gyönyörű, meleg tekintete.

– A kutatás-fejlesztési értékek alacsonyabbak a tavalyinál az éves beszámolójukban – mondja Valentina kedves és nagyon álságos hangon. – Ezt nem igazán értem – teszi hozzá.

Jackson úgy fordul felé, mintha mentőmellényért kapna, nem tudva, hogy igazi cápával áll szemben. Szerencsétlen pasas. Kíváncsi vagyok, belezavarodik-e a kamuzásába, még mielőtt Valentina ízekre szedné.

– Ó, az azért van, mert a K&F nem szerepel az idei beszámolóban – mondja, és a szeméből süt a rettegés. – De a következő negyedéves beszámolóban már benne lesz.

Valentina szeme ártatlanul elkerekedik, mire elnyomok egy mosolyt.

– De ha ez a helyzet, akkor a tervezett K&F befektetések hogyhogy nincsenek benne a visszatartott nyereségben a mostani beszámolóban? Miből finanszírozzák a kutatást?

Valentinához fordulok, és elgondolkodva bólintok.

– Ez érdekes – mormolom. – Van valami elméleted, Valentina?

Rám néz, és bólint.

– Nem vagyok szakértő, de kicsit aggódom, hogy nincs fedezet a K&F befektetésekre, amelyeket Smithson úr említett – hacsak mi nem fektetünk be a cégbe. A megnövekedett részvényárfolyam a balfék vezérigazgatójuknak köszönhető, aki egyfolytában valóságtól elrugaszkodott kijelentéseket tesz a közösségi médiában azzal a nyilvánvaló céllal, hogy manipulálja a piacot. Nincs mögötte tartalom, a piaci korrekció pedig megtörténik, amint a megvalósíthatatlan ígéreteik elbuknak.

Ez a nő a legszexibb testbe zárt ördögi fenevad, akit valaha láttam. Hátradőlök, és élvezem az előadást. Igaz, hogy nem kedvelem Valentinát, de nem véletlenül ő a jobbkezem.

– A fi-fiam egy látnok – mondja Jackson. – Egy a kevesek közül. Felforgatja a piacot, igazi géniusz. Lehet, hogy az állításai valóságtól elrugaszkodottnak tűnnek, de nem fogjátok megbánni, ha befektettek a cégünkbe.

Szúrós szemmel nézek rá, aztán sóhajtok.

– A fiad álmodozó. Nem a profitra hajt, Jackson. Meg akarja változtatni a világot, ami nemes törekvés, de nem fogom finanszírozni. Nem jótékonykodom.

Jackson homlokán ismét gyöngyözik az izzadság, engem pedig egyetlen pillanatra elfog a szánakozás. Szerencsére gyorsan elmúlik.

– Esélyt adtam, hogy mindent megmagyarázz, ehelyett hazugságokkal álltál elő. A fiadnak le kell mondania a vezérigazgatói posztról, te pedig nevezz ki valaki olyat, aki képes újra nyereségessé tenni a cégedet. Három napod van dönteni, utána visszavonok minden befektetést.

Jackson elsápad.

– Luca, ha ezt megteszed csődbe megyünk!

Keresztbe fonom a karomat, és lassan bólintok.

– Akkor javaslom, hogy alaposan gondolkodj el a jövődről. – Felállok, mire vonakodva, könyörgő tekintettel Jackson is felemelkedik. – Három nap – emlékeztetem, miközben kikísérem. Lemondóan bólint, és láthatóan kínlódva távozik.

Amikor az ajtó becsukódik mögötte, Valentina felvont szemöldökkel, korholón néz rám. Mások jelenlétében tökéletesen hivatalosan viselkedik, de ha ketten vagyunk, simán gúnyt űz belőlem. Nem értem, miért hagyom.

– Három nap? – ismétli meg. – Szörnyeteg vagy. Most három napig agonizál a döntésen, pedig összehívhattál volna egy rendkívüli igazgatósági ülést, és te is leválthattad volna a kölköt. Elvégre te vagy a legnagyobb részvényes. Ehelyett idehívtad, hogy megkínozhasd.

Rámosolygok.

– Nem én neveztem balféknek a fiát, és nem én játszadoztam vele úgy, mint ragadozó a prédával. Különben is, ő építette fel ezt a céget a semmiből. Az ő döntése, ha hagyja, hogy a fia tönkretegye. Három nap alatt másik befektetőt is találhat. Ha tényleg hisz a fia víziójában, akkor pontosan ezt fogja tenni.

Valentina szája felfelé görbül, aztán a fejét csóválva összeszedi és elrendezi az íróasztalomon heverő dokumentumokat. Nyolc év után még mindig nem tudok kiigazodni rajta.

Elszakítom róla a tekintetemet, és ránézek az apámtól örökölt zsebórára.

– Nagyanyám mindkettőnket vár ma este a heti családi vacsorára. Tudod, hogy nem szereti, ha késünk. Együtt odamegyünk, utána befejezzük a munkát.

Valentina tiltakozás nélkül bólint. Hozzám hasonlóan évek óta tizenhat órás munkanapjai vannak. Kezdetben csak azért dolgoztattam ilyen sokat, hogy felmondjon, de mostanra ez már bevált gyakorlattá vált.

Szótlanul követ a kocsimhoz. Évek óta próbálom megfejteni a nagyanyámhoz fűződő kapcsolatát – sikertelenül. Még briliáns biztonsági főnökünk, Silas Sinclair is tanácstalan. Fogalmam sincs, miért jelölt ki nagyanyám egy egyetemről kibukott lányt nyolc évvel ezelőtt asszisztensemnek, vagy hogy miért hívja meg folyton a szigorúan zárt körű családi eseményekre. Van valami rejtélyes Valentina Diazban, ami nagyon nem tetszik nekem – meg sok más sem.